Document ID: 31996D0469

31996D0469
L 192/31
SLUŽBENI LIST EUROPSKE UNIJE
30.07.1996.
ODLUKA KOMISIJE
od 30. srpnja 1996.
o osnivanju Savjetodavnog odbora za prevenciju karcinoma
(Tekst značajan za EGP)
(96/469/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
budući da Zajednica mora doprinijeti osiguranju visokog stupnja zaštite zdravlja ljudi poticanjem suradnje između država članica i, ako je potrebno, pružanjem potpore njihovom djelovanju;
budući da djelovanje Zajednice mora biti usmjereno na prevenciju bolesti, uključujući karcinom, poticanjem istraživanja njihovih uzroka i prenošenja, kao i informacijama o zdravlju te obrazovanju;
budući da se sastanci vrhunskih stručnjaka za karcinom održavaju od 1986. u okviru programa „Europa protiv karcinoma”; budući da ti stručnjaci za karcinom čine grupu koja savjetuje Komisiju o znanstvenim aspektima karcinoma;
budući da su u Rezoluciji Vijeća od 7. srpnja 1986. (1) zabilježeni zaključci Odbora stručnjaka za karcinom koji se odnose na pripremu prvog akcijskog plana o karcinomu (2);
budući da će sukladno Odluci Vijeća i predstavnika vlada država članica 90/238/Euratom, EZUČ, EEZ, sa sastanka održanog u okviru Vijeća od 17. svibnja 1990. kojom se usvaja akcijski plan 1990. - 1994. u okviru programa „Europa protiv karcinoma” (3), Komisija uključiti stručnjake za prevenciju karcinoma u provedbu akcijskog plana;
budući da je Odluka Europskog parlamenta i Vijeća br. 646/96/EZ (4), kojom se usvaja treći akcijski plan o karcinomu 1996. - 2000. usmjerena prema prevenciji karcinoma, sukladno zahtjevima članka 3. točke (o) i članka 129. Ugovora;
budući da je u uvodnim izjavama Odluke navedeno da Komisija surađuje sa stručnjacima radi dostupnosti svih potrebnih znanstvenih informacija;
budući da je važno jačanje znanstvene osnove na temelju koje Komisija donosi odluke;
budući da je zbog jasnoće i pravne sigurnosti potrebno da se postojanje te grupe formalizira;
budući da bi se njezino članstvo trebalo osnovati uzimajući u obzir razvoj u pravcu i opsegu programa „Europa protiv karcinoma” u kontekstu trećeg akcijskog plana o karcinomu;
budući da bi znanstveni savjeti vrhunskih europskih stručnjaka za prevenciju karcinoma trebali stalno biti dostupni u obliku odbora savjetodavne prirode osnovanog od strane Komisije,
ODLUČILA JE:
Članak 1.
Ovime Komisija osniva Savjetodavni odbor za prevenciju karcinoma, dalje u tekstu „Odbor”.
Odbor se sastoji od najviše 15 članova.
Članak 2.
Komisija se može savjetovati s Odborom u stvarima koje se odnose na:
-
podatke o karcinomu, uključujući epidemiologiju,
-
rano otkrivanje karcinoma i praćenje karcinoma,
-
informiranje javnosti o prevenciji karcinoma,
-
aspekte zdravstvenog obrazovanja u školama koji se odnose na karcinom,
-
postupke osiguranja kvalitete u liječenju karcinoma (uključujući kvalitetu života oboljelih od karcinoma i palijativnu njegu),
-
preventivne aspekte koji se mogu razvijati temeljem rezultata osnovnih i kliničkih istraživanja karcinoma, provedenih unutar programa Biomed i drugih istraživačkih poticaja,
-
obuku zdravstvenih djelatnika o pitanjima koja se odnose na karcinom.
Članak 3.
1. Savjetovanja Odbora odnose se na zahtjeve za davanje mišljenja koje postave predstavnici službi Komisije. Predstavnici službi Komisije mogu pri postavljanju zahtjeva za davanje mišljenja odrediti vremenski rok unutar kojeg se mišljenje mora dati.
2. Odbor neće na vlastitu inicijativu donositi mišljenja o pitanjima koja se odnose na druge znanstvene odbore koje je osnovala Komisija.
3. Odbor treba nastojati donijeti mišljenje na temelju konsenzusa. Nakon savjetovanja Odbora ne slijedi glasovanje.
4. Kada je zatraženo mišljenje posljedica jednoglasne odluke članova Odbora, tada se donose zajednički zaključci. U slučaju izostanka jednoglasne odluke, u izvještaju koji se sastavlja pod pokroviteljstvom službi Komisije trebaju se navesti različita stajališta zauzeta tijekom savjetovanja.
Članak 4.
Članove Odbora imenuje Komisija iz redova vrhunskih stručnjaka koji su stručni u područjima iz članka 2.
Članak 5.
Odbor između svojih članova izabire predsjednika i dva potpredsjednika. Odluka se donosi dvotrećinskom većinom prisutnih članova.
Članak 6.
1. Članstvo u Odboru traje tri godine. Moguće ga je obnoviti. Međutim, predsjednik i potpredsjednici Odbora ne mogu biti odmah ponovno izabrani ako su bili u službi dva uzastopna razdoblja od po tri godine.
Nakon isteka njihovog mandata, članovi Odbora mogu ostati u službi do njihove potvrde ili zamjene novim članovima.
Za obavljanje svoje funkcije članovi Odbora nemaju pravo na naknadu.
2. Kada član Odbora nije u mogućnosti ispuniti svoje obveze ili u slučaju njegove dobrovoljne ostavke, zamjenjuje ga se tijekom preostalog razdoblja njegovog mandata sukladno postupku iz članaka 4. ili 5., ovisno o situaciji.
Članak 7.
Komisija u svrhu obavještavanja svake tri godine objavljuje popis članova u Službenom listu Europskih zajednica.
Članak 8.
1. Odbor može oformiti radne grupe za specifične aspekte područja iz svoje nadležnosti koje su navedene u članku 2., kojima predsjeda jedan od njegovih članova, a sastavljene su od najviše pet visokostručnih znanstvenika. Broj radnih grupa se ograničava na najviše pet u pojedinom razdoblju.
2. Odbor određuje mandat radnih grupa.
Članak 9.
1. Odbor i bilo koja od radnih grupa sastaju se na poziv predstavnika službi Komisije, obično u prostorijama Komisije.
2. Predstavnici službi Komisije kao i drugi službenici i zainteresirani predstavnici Komisije mogu prisustvovati sastancima Odbora i radnih grupa.
3. Predstavnik službi Komisije može pozvati pojedince koji imaju određeno stručno znanje u pojedinim predmetima o kojima se raspravlja da prisustvuju sastancima kao promatrači, na privremenoj ili trajnoj osnovi.
4. Službe Komisije osiguravaju usluge tajništva Odboru i radnim grupama.
Članak 10.
Ne dovodeći u pitanje odredbe članka 214. Ugovora, kada ih službe Komisije obavijeste da je zatraženo mišljenje predmet povjerljive prirode, članovi Odbora ne smiju obznaniti informacije koje saznaju tijekom rada u Odboru.
U tom slučaju na sastancima prisustvuju samo članovi Odbora i predstavnici službi Komisije.
Članak 11.
Ova Odluka stupa na snagu na dan objave u Službenom listu Europskih zajednica.
Sastavljeno u Bruxellesu 30. srpnja 1996.

Labels: 0
4
15
5